ડૉક્ટરીની અંતિમ પરીક્ષા આપનારા વિદ્યાર્થી સ્વયંસેવકો પુણેમાં શ્રી ગુરુજીને મળવા આવ્યા. તેમણે શ્રી ગુરુજીને કહ્યું, સંઘનું કાર્યક્ષેત્ર મર્યાદિત છે. અમે કાંઈક નવું રચનાત્મક કાર્ય કરવા માગીએ છીએ. શું કરવું જોઈએ ? શ્રી ગુરુજીએ કહ્યું, એટલાં બધાં કામો પડ્યાં છે કે વાસ્તવમાં કોઈ તમને તે સૂચવે એવી આવશ્યકતા જ ન પડવી જોઈએ. સાતારા જિલ્લામાં વાઈ તાલુકો છે. જ્યાંના હજારો લોકો ‘નારુ’ રોગથી ગ્રસ્ત છે. ‘નારુ’ પર રામબાણ દવા શોધી કાઢો અને તે બંધુઓને રોગમુક્ત કરો. આપણા બાંધવોને મદદરૂપ થવું એ પણ સંઘકાર્ય જ છે ને ! આમ શ્રી ગુરુજીએ સેંકડો લોકોને માર્ગદર્શન આપ્યું, તેમને કાર્યપ્રવૃત્ત કર્યા.